EELNÕU

**Politsei ja piirivalve seaduse täiendamise seadus**

Politsei ja piirivalve seaduse 3. peatüki 1. jagu täiendatakse §-ga 131 järgmises sõnastuses:

„**§ 131. Numbrituvastuskaamera ja selle andmete töötlemine**

(1) Numbrituvastuskaamera on korrakaitseseaduse § 34 lõikes 1 nimetatud jälgimisseadmestik, mis tuvastab automaatselt mootorsõiduki või haagise ning selle registreerimismärgi.

(2) Politsei- ja Piirivalveamet võib salvestada numbrituvastuskaameraga foto mootorsõidukist või haagisest ning selle registreerimismärgist (edaspidi *numbrituvastuskaamera* *salvestis*) ning seda käesolevas paragrahvis sätestatud alustel kasutada ja säilitada.

(3) Politsei- ja Piirivalveamet võib seaduses sätestatud või välislepingust või Euroopa Liidu õigusaktist tulenevate ülesannete täitmiseks kasutada numbrituvastuskaamerat või selle salvestist:

1) kuritegude avastamiseks, tõkestamiseks ja menetlemiseks;

2) kõrgendatud või olulise ohu väljaselgitamiseks, tõrjumiseks või korrarikkumise lõpetamiseks;

3) tagaotsitavate isikute ja esemete asukoha kindlaks tegemiseks.

(4) Numbrituvastuskaamera salvestis sisaldab järgmisi andmeid:

1) foto mootorsõidukist või haagisest ning selle registreerimismärgist;

2) mootorsõidukis või selle vahetus läheduses viibivad isikud, kui nad on käesoleva lõike punktis 1 nimetatud fotol*;*

3) mootorsõiduki või haagise registreerimismärgilt tuvastatud registreerimisnumber;

4) mootorsõiduki või haagise fotografeerimise aeg ja koht.

(5) Numbrituvastuskaamera salvestisele on seaduses sätestatud või välislepingust või Euroopa Liidu õigusaktist tulenevate ülesannete täitmiseks juurdepääs lisaks Politsei- ja Piirivalveametile julgeolekuasutusel käesoleva paragrahvi lõikes 3 ning julgeolekuasutuste seaduses sätestatud ülesannete täitmiseks.

(6) Käesoleva paragrahvi lõikes 3 nimetatud eesmärkidel numbri­tuvastuskaamera salvestise andmete töötlemisel tuleb märkida töötluse aluseks oleva juhtumi, teate või menetluse number ning andmete töötlemise põhjendus.

(7) Numbrituvastuskaamera salvestis kantakse ja seda säilitatakse käesoleva seaduse §-s 8 sätestatud andmekogu ennetava tegevuse andmestikus 45 kalendripäeva alates salvestise tegemisest. Numbrituvastuskaamera salvestist, mis kantakse teise andmestikku, säilitatakse vastava andmestiku säilitamistähtaja lõppemiseni või vajaduse äralangemisel kustutatakse numbrituvastuskaamera salvestist enne säilitamistähtaja lõppemist.

(8) Numbrituvastuskaamera päringu kohta säilitatakse kaks aastat alates päringu tegemisest järgmised logiandmed:

1) salvestise tegemise aeg ja koht;

2) mootorsõiduki või haagise registreerimisnumber;

3) salvestise kustutamise aeg;

4) päringu tegija ees- ja perekonnanimi ning isikukood või asutus, arvestades riigisaladuse ja salastatud välisteabe seaduses sätestatut;

5) päringu kuupäev ja kellaaeg;

6) päringu liik ja põhjendus, arvestades käesoleva paragrahvi lõikes 6 sätestatut.“.

Lauri Hussar

Riigikogu esimees

Tallinn, 2025

Algatab